Det er heilt rett at NSB har hatt ein monaleg auke i talet på kundar dei siste åra, og at dette nokre stader har medført svært fulle tog i høgtrafikkperiodar. Eg gler meg over at fleire vel å reise med tog. Eg har ikkje fått noka melding som tyder på at NSB ikkje varetek tryggleiken på ein tilfredsstillande måte òg i rushtida. Det er NSB som fastset togtilbodet til pendlarane i Oslo og Akershus ut frå kva selskapet meiner er forretningsmessig lønsamt. Dei krava til togtilbodet som er sette av Samferdselsdepartementet, dei beløpa departementet kjøper togtenester for, og kapasiteten på jernbaneinfrastrukturen i Oslo-området har likevel stor påverknad på kva slags togtilbod NSB kan tilby. Infrastrukturen i Oslo-området er i dag så godt som fullt utnytta. Dette betyr at utbygging av infrastruktur er naudsynt for å kunne køyre fleire pendelavgangar i rushtida. Den pågåande utbygginga av dobbeltspor mellom Lysaker og Asker samt den planlagde utbygginga mellom Oslo og Ski vil betre dagens krevjande kapasitetssituasjon og skape grunnlag for vidare utvikling og eit godt tilbod for m.a. togpendlarar i lokaltrafikken i Oslo-området. Eg vil òg arbeide for å auke satsinga på infrastrukturutvikling i tråd med Soria Moria-erklæringa og stortingsfleirtalet sitt vedtak under behandlinga av Nasjonal transportplan 2006–2015. Samferdselsdepartementets og NSBs avtale om statlege løyvingar til kjøp av persontrafikk med tog har stor innverknad på togtilbodet til m.a. pendlarar i Oslo-området. Denne avtalen skal det forhandlast om på nytt i 2006. Auka togavgangar i høgtrafikkperiodar påverkar storleiken på NSB sin materiellpark og trongen for auka statleg løyving til kjøp av persontrafikk frå NSB. Eg vil i samband med forhandlingar med NSB leggje vekt på å vurdere om det er mogleg å auke talet på togavgangar i høgtrafikkperiodar i lokaltogtrafikken i Oslo-området.